同張伯常會君實南園
作者：范純仁
朝代：宋

paragraphs: 幽圃多清致，人賢樂有餘。
游心同藝苑，歸興若田廬。
畦廣容栽藥，門扃爲著書。
築臺占嶽頂，鑿沼灑伊渠。
庵倣盧仝屋，坊鄰白傅居。
拂床留倦客，種竹蔭游魚。
弄水衣襟濕，遵流酒醆徐。
園翁名草木，山鳥戲階除。
密席延商皓，高風邁漢疏。
城西老詩伯，獨免醉登車。